
讘讬爪讛 讻讞 注"讘 - 驻讬专讜砖 砖讟讬讬谞讝诇抓

诪注讘专 诇住讻讬谞讗 讗驻讜诪讗 讚讚拽讜诇讗 [讜讛讬讛 诪注讘讬专 住讻讬谉 注诇 驻讬 讛住诇] 讘讬讜诐 讟讜讘 讜讗诪专讬 诇讬讛 [讜讗诪专转讬 诇讜]: 讛讗诐 诇讞讚讚讛 拽讗 注讘讬讚 诪专 [注讜砖讛 讗讚讜谞讬], 讗讜 讻讚讬 诇讛注讘讬专 砖诪谞讜谞讬转讛? 讜讗诪专 诇讬: 诇讛注讘讬专 砖诪谞讜谞讬转讛. 讜讞讝讬转讬 诇讚注转讬讛 [讜专讗讬转讬 讘讻诇 讝讛 讗转 讚注转讜] 砖诇讞讚讚讛 讛讜讗 注讜砖讛 讻谉. 讻诇讜诪专: 讛讘谞转讬 砖讝讜 讛讬转讛 讻讜讜谞转讜, 讜注诐 讻诇 讝讛 诇讗 讗诪专 诇讬 讗转 讻讜讜谞转讜 讻驻讬 砖讛讬讗, 讻讬 拽住讘专: [住讘讜专 讛讜讗] 砖讝讜, 砖讬讟转 专' 讬讛讜讚讛, 讛诇讻讛 诇专讘讬诐 讛讬讗 讜讗讬谉 诪讜专讬谉 讻谉, 讜诇讻谉 诇讗 讛转讬专 讘诪驻讜专砖.


讜讘讚讜诪讛 诇讻讱 讗诪专 讗讘讬讬: 讛讜讛 拽讗讬诪谞讗 拽诪讬讛 讚诪专 [讛讬讬讬转讬 注讜诪讚 诇驻谞讬 讗讚讜谞讬 诪讜专讬, 专讘讛] 讜讛讜讛 拽讗 诪注讘专 住讻讬谞讗 讗砖驻转讗 讚专讞讬讗 [讜讛讬讛 诪注讘讬专 住讻讬谉 注诇 砖驻转 讗讘谉 讛专讞讬讬诐] 讘讬讜诐 讟讜讘. 讜讗诪专讬 诇讬讛 [讜讗诪专转讬 诇讜]: 讛讗诐 诇讞讚讚讛 拽讗 讘注讬 诪专 [专讜爪讛 讗讚讜谞讬], 讗讜 讻讚讬 诇讛注讘讬专 讗转 砖诪谞讜谞讬转讛? 讜讗诪专 诇讬: 讻讚讬 诇讛注讘讬专 砖诪谞讜谞讬转讛. 讜讞讝讬转讬 诇讚注转讬讛 [讜专讗讬转讬 讗转 讚注转讜] 砖诇讞讚讚讛 拽讗 注讘讬讚 [讛讜讗 注讜砖讛], 讜拽住讘专 [讗诇讗 砖讛讜讗 住讘专]: 讛诇讻讛 讜讗讬谉 诪讜专讬谉 讻谉. 


讗讬讘注讬讗 诇讛讜 [谞砖讗诇讛 诇讛诐] 诇诇讜诪讚讬诐: 诪讛讜 诇讛专讗讜转 住讻讬谉 诇讞讻诐 讘讬讜诐 讟讜讘 讻讚讬 砖讬讘讚讜拽 讗讜转讛 讗诐 讗讬谞讛 驻讙讜诪讛, 讜专讗讜讬讛 诇砖讞讜讟 讘讛? 专讘 诪专讬 讘专讬讛 [讘谞讜] 砖诇 专讘 讘讬讝谞讗 砖专讬 [讛转讬专], 讜专讘谞谉 讗住专讬 [讜讞讻诪讬诐 讗住专讜], 砖讛讚讘专 谞专讗讛 拽爪转 讻诪注砖讛 讞讜诇. 讜专讘 讬讜住祝 讗诪专: 转诇诪讬讚 讞讻诐 专讜讗讛 住讻讬谉 诇注爪诪讜 诇爪专讻讜 砖诇讜. 讜诪砖讗讬诇讛 讗讞专 讻讱 诇讗讞专讬诐 讜讙诐 讛诐 讬讻讜诇讬诐 诇砖讞讜讟 讘讛. 讜讗讝 讗讬谉 讛讚讘专 谞注砖讛 讘驻讜诪讘讬 讜讗讬谞讜 讻讚专讱 讞讜诇.


讗 讜讗诪专 专讘 讬讜住祝: 住讻讬谉 砖注诪讚讛, 讻诇讜诪专: 谞注砖转讛 拽讛讛, 讗祝 砖诇讗 谞注砖讛 讘讛 驻讙诐 鈥� 诪讜转专 诇讞讚讚讛 讘讬讜诐 讟讜讘. 讜讛谞讬 诪讬诇讬 讛讜讗 讚驻住拽讗 讗讙讘 讚讜讞拽讗 [讜讚讘专讬诐 讗诇讛 讛诐 讻讗砖专 讛住讻讬谉 注讚讬讬谉 讞讜转讻转 讘讚讜讞拽] 砖讗讝 讗讬谉 讛讞讬讚讜讚 讻注讜砖讛 讻诇讬 讞讚砖, 讗诇讗 专拽 诪砖驻专 讻诇讬 讬砖谉. 讗讘诇 讗诐 讗讬谞讛 讞讜转讻转 讻诇诇 鈥� 讗住讜专.


讚专砖 专讘 讞住讚讗, 讜讗讬转讬诪讗 [讜讬砖 讗讜诪专讬诐] 砖讛讬讛 讝讛 专讘 讬讜住祝: 讗讞讚 住讻讬谉 砖谞驻讙诪讛 讘讬讜诐 讟讜讘 讜讗讞讚 砖驻讜讚 砖谞专爪诐 (砖谞砖讘专 讞讜讚讜) 讜讗讞讚 讙专讬驻转 转谞讜专 讜讻讬专讬诐 讘讬讜诐 讟讜讘, 砖诪讜爪讬讗讬诐 诪讛诐 讗转 讛讗驻专 讻讚讬 诇讛讻砖讬专诐 诇讗驻讜转 讘讬讜诐 讟讜讘 鈥� 讘讗谞讜 诇诪讞诇讜拽转 专' 讬讛讜讚讛 讜专讘谞谉 [讞讻诪讬诐] 讘注谞讬谉 讝讛. 讚转谞讬讗 [砖讻谉 砖谞讬谞讜 讘讘专讬讬转讗]: 讗讬谉 讘讬谉 讬讜诐 讟讜讘 诇砖讘转, 讗诇讗 讗讜讻诇 谞驻砖 讘诇讘讚. 专' 讬讛讜讚讛 诪转讬专 讗祝 诪讻砖讬专讬 讗讜讻诇 谞驻砖.


讜诪住讘讬专讬诐: 诪讗讬 讟注诪讗 讚转谞讗 拽诪讗 [诪讛 讟注诪讜 砖诇 讛转谞讗 讛专讗砖讜谉] 砖讗讜住专 鈥� 讗诪专 拽专讗 [讛讻转讜讘]: "讗讱 讗砖专 讬讗讻诇 诇讻诇 谞驻砖 讛讜讗 诇讘讚讜 讬注砖讛 诇讻诐" (砖诪讜转 讬讘, 讟讝), 讜讛讚讬讜拽 讛讜讗: "讛讜讗" 砖讛讜转专讛 诇讻诐 注砖讬讬转讜 讘讬讜诐 讟讜讘 鈥� 讜诇讗 诪讻砖讬专讬讜. 讜专' 讬讛讜讚讛 诇讚注转讜 诪讘讬讗 专讗讬讛 诪诪讛 砖讗诪专 拽专讗 [讛讻转讜讘]: "诇讻诐" 讜诪砖诪注: 诇讻诐 鈥� 诇讻诇 爪专讻讬讻诐, 讜讛讻谞转 讛诪讻砖讬专讬诐 讗祝 讛讬讗 诇爪讜专讱 讛讗讚诐.


讜砖讜讗诇讬诐: 讜转谞讗 拽诪讗 [讜讛转谞讗 讛专讗砖讜谉] 讛讗 讻转讬讘 [讛专讬 讻转讜讘] "诇讻诐" 讜诪讛 诇讜诪讚 讛讜讗 诪讘讬讟讜讬 讝讛? 讗诪专 诇讱 [讬讻讜诇 讛讬讛 转谞讗 讝讛 诇讜诪专 诇讱]: 讛讛讜讗 [讗讜转讜 讘讬讟讜讬] 讻讜讜谞转讜: 诇讻诐 讜诇讗 诇讙讜讬讬诐.


讜砖讜讗诇讬诐: 讜讗讬讚讱 [讜讛讗讞专] 专' 讬讛讜讚讛 谞诪讬 [讙诐 讻谉], 讛讗 讻转讬讘 [讛专讬 谞讗诪专] "讛讜讗" 讜诇砖讜谉 讝讜 讘讗 诇讻讗讜专讛 诇讛讙讘讬诇 讜诇爪诪爪诐 讗转 讛讚讘专, 讗诪专 诇讱 [讬讻讜诇 讛讬讛 专' 讬讛讜讚讛 诇讜诪专 诇讱]: 讻转讬讘 [谞讗诪专] 讗讜诪谞诐 诇砖讜谉 "讛讜讗" 砖讛讜讗 诇爪诪爪诐, 讜讻转讬讘 [讜谞讗诪专] 诇砖讜谉 "诇讻诐" 砖驻讬专讜砖讜 诇讻诇 爪专讻讬讻诐, 讜诇讗 拽砖讬讗 [讜讗讬谉 讝讛 拽砖讛] 讜讗讬谉 讘讻讱 讻诇 住转讬专讛. 讻讬 讬砖 诇讜诪专 讻讗谉 讘诪讻砖讬专讬谉 砖讗驻砖专 诇注砖讜转谉 诪注专讘 讬讜诐 讟讜讘 讜讗讜转诐 讗住专讛 讛转讜专讛 诇注砖讜转 讘讬讜诐 讟讜讘, 讻讗谉 讘诪讻砖讬专讬谉 砖讗讬 讗驻砖专 诇注砖讜转谉 诪注专讘 讬讜诐 讟讜讘 讜讗讜转诐 诪讜转专 诇转拽谉 讘讬讜诐 讟讜讘 注爪诪讜, 砖讻诪讜 讛讘讬砖讜诇 注爪诪讜 讗祝 讛诐 讘讻诇诇 爪讜专讱 讗讜讻诇 谞驻砖.


讗诪专 专讘 讬讛讜讚讛 讗诪专 砖诪讜讗诇: 砖驻讜讚 砖谞专爪祝 (砖谞转注拽诐) 鈥� 讗住讜专 诇转拽谞讜 讘讬讜诐 讟讜讘. 讜转讜讛讬诐 驻砖讬讟讗 [驻砖讜讟] 诪讜讘谉 诪讗诇讬讜, 讛诇讗 讗住讜专 诇转拽谉 讻诇讬 讘讬讜诐 讟讜讘! 讜诪砖讬讘讬诐: 诇讗 爪专讬讻讗 [谞爪专讻讛] 讗诇讗 诇诪拽专讛 诪住讜讬讬诐; 讗祝 注诇 讙讘 讚诪驻砖讬讟 讘讬讚讬讛 [讗祝 注诇 驻讬 砖讛讜讗 讬讻讜诇 诇讛转讬讬砖专 讘讬讚讬讜 砖诇 讗讚诐] 讜讗讬谉 爪讜专讱 讘讻诇讬 诪诇讗讻讛 诇砖诐 讻讱, 砖讘讻诇 讝讗转 讗住讜专.


讜讗诪专 专讘 讬讛讜讚讛 讗诪专 砖诪讜讗诇: 砖驻讜讚 砖爪诇讜 讘讜 讘砖专 鈥� 讗住讜专 诇讟诇讟诇讜 讘讬讜诐 讟讜讘. 砖讛专讬 爪讜专讱 讬讜诐 讟讜讘 讻讘专 谞注砖讛 讘讜, 讜讛砖讬驻讜讚 注爪诪讜 砖讜讘 讗讬谞讜 专讗讜讬 诇诪诇讗讻讛. 专讘 讗讚讗 讘专 讗讛讘讛 讗诪专 讘砖诐 专讘 诪诇讻讬讜: 砖讜诪讟讜 讗转 讛砖驻讜讚 讛讝讛 讜诪谞讬讞讜 讘拽专谉 讝讜讬转, 砖诇讗 讬讙专讜诐 谞讝拽 讘讛讬讜转讜 诪讜谞讞 讘讗诪爪注 讛讘讬转.


讗诪专 专讘 讞讬讬讗 讘专 讗砖讬 讗诪专 专讘 讛讜谞讗: 讜讛讜讗 砖讬砖 注诇讬讜 注讚讬讬谉 讻讝讬转 讘砖专 讗讝 诪讟诇讟诇 讗转 讛砖驻讜讚 讗讙讘 讛讘砖专, 转讜讱 讻讚讬 讙专讬专转讜 讜讟诇讟讜诇讜 诪谉 讛爪讚, 砖诇讗 讻讘讬诪讜转 讛讞讜诇. 讜讗诐 讗讬谉 注诇讬讜 讻讝讬转 讘砖专 鈥� 讗住讜专 诇讟诇讟诇讜 讻诇诇. 专讘讬谞讗 讗诪专: 讗祝 注诇 驻讬 砖讗讬谉 注诇讬讜 讘砖专 诪讜转专 诇讟诇讟诇讜 讘讟诇讟讜诇 讙诪讜专, 讜诇讛谞讬讞讜 讘拽专谉 讝讜讬转, 诪讬讚讬 讚讛讜讛 [讻砖诐 砖讛讜讗 讛讚讬谉] 诇讙讘讬 拽讜抓 讛诪讜讟诇 讘专砖讜转 讛专讘讬诐, 砖诪讜转专 诇讟诇讟诇讜 驻讞讜转 驻讞讜转 诪讗专讘注 讗诪讜转 讜诇讛讝讬讝讜 讛爪讬讚讛, 讘讗讜驻谉 砖诇讗 讬讝讬拽 讗转 讛专讘讬诐, 讜讗祝 砖驻讜讚 讝讛, 讻讬讜谉 砖讬讻讜诇 诇讙专讜诐 谞讝拽 讗诐 诇讗 讬谞讬讞讜讛讜 讘诪拽讜诪讜 鈥� 诪讜转专 诇讛讝讬讝讜 讜诇讛谞讬讞讜 讘拽专谉 讝讜讬转.


讻讬讜谉 砖讛讜讝讻专 砖诪讜 砖诇 专讘 诪诇讻讬讜, 砖诇讗 谞讗诪专讜 讘砖诪讜 讛诇讻讜转 专讘讜转, 讗诪专 专讘 讞讬谞谞讗 讘专讬讛 [讘谞讜] 砖诇 专讘 讗讬拽讗, 讛诇讻讜转 砖谞讗诪专讜 讘注谞讬谉 砖驻讜讚 砖爪诇讜 讘讜 讘砖专 讜讻讘专 讗讬谉 注诇讬讜 讻讝讬转 讘砖专, 砖诪讜转专 诇讛讝讬讝讜 讜诇讛谞讬讞讜 讘拽专谉 讝讜讬转. 讜讻谉 讘注谞讬谉 讗砖讛 砖讗祝 砖讛讬讗 注砖讬专讛 讘讬讜转专 讜讛讻谞讬住讛 诇讜 讘谞讚讜谞讬讬转讛 诪讗讛 砖驻讞讜转, 诪讻诇 诪拽讜诐 讬讻讜诇 讘注诇讛 诇讻驻讜转 讗讜转讛 诇注砖讜转 诪诇讗讻讛 讻诇砖讛讬讗, 讻讚讬 砖诇讗 转讘讜讗 讘砖讬注诪讜诪讛 诇讬讚讬 讞讟讗 (讻转讜讘讜转 住讗, 讘). 讜讘注谞讬谉 砖转讬 讙讜诪讜转 砖讬注专 砖谞诪爪讗讜 讘讗砖讛, 砖讗祝 注诇 驻讬 砖讗讬谉 讘讛谉 砖讬注专 鈥� 讙讚讜诇讛 讛讬讗, 讜讞讜诇爪转 鈥� 讗转 砖诇讜砖 讛讛诇讻讜转 讛诇诇讜 讗诪专 专讘 诪诇讻讬讜, 讜讗讬诇讜 讛讛诇讻讜转 砖谞讗诪专讜 讘注谞讬谉


讘诇讜专讬转. 砖谞讗诪专讛 讘专讬讬转讗 讘注谞讬谉 讬砖专讗诇 讛诪住驻专 讗转 砖注专讜 砖诇 讻讜转讬 (砖讜诪专讜谞讬), 砖讻砖诪讙讬注 住讘讬讘 诇诪拽讜诐 讘诇讜专讬转讜, 讞讬讬讘 讛讜讗 诇讛驻住讬拽. 讜讝讗转 诪砖讜诐 砖讛讬讜 讛讻讜转讬诐 诪讜转讬专讬诐 讗转 讘诇讜专讬转诐 诇砖诐 注讘讜讚讛 讝专讛. 讜注诇 讝讛 谞讗诪专讛 讛讛诇讻讛 砖爪专讬讱 诇讛专讞讬拽 砖诇讜砖 讗爪讘注讜转 诪讻诇 爪讬讚讬 诪拽讜诐 讛讘诇讜专讬转, 砖讗诐 讬住驻专讜 注讚 诇诪拽讜诐 讛讘诇讜专讬转 诪诪砖, 谞专讗讛 讛讚讘专 讻讗讬诇讜 转讬拽谉 讗转 讘诇讜专讬转讜 诇砖诐 注讘讜讚讛 讝专讛. 讜讘注谞讬谉 讛讗讬住讜专 诇讛谞讬讞 讗驻专 诪拽诇讛 注诇 讙讘讬 诪讻讛, 诪驻谞讬 砖谞专讗讛 讛讚讘专 讻讻转讜讘转 拽注拽注. 讜讘注谞讬谉 讗讬住讜专 讗讻讬诇转 讙讘讬谞讛 砖注砖讗讛 讙讜讬, 诇驻讬 砖讛讙讜讬讬诐 诪讞诇讬拽讬诐 讗转 驻谞讬 讛讙讘讬谞讛 讘砖讜诪谉 讞讝讬专 鈥� 讗转 讛讛诇讻讜转 讛诇诇讜 讗诪专 讞讻诐 讗讞专 砖砖诪讜 专讘 诪诇讻讬讗.


专讘 驻驻讗 讗诪专 讻诇诇 讗讞专: 诪转谞讬转讬谉 讜诪转谞讬转讗 [讻诇 讛讚讘专讬诐 讛砖讬讬讻讬诐 诇诪砖谞讛 讜诇讘专讬讬转讗] 鈥� 讗讜转诐 讗诪专 专讘 诪诇讻讬讗. 砖诪注转转讗 [讛诇讻讜转] 砖讗讬谞谉 诪谉 讛诪砖谞讛 鈥� 讗诪专谉 专讘 诪诇讻讬讜. 讜住讬诪谞讬讱 [讜住讬诪谞讱] 诇讝讻讜专 讗转 讛讚讘专: 诪转谞讬转讬谉 诪诇讻转讗 [诪砖谞转谞讜 诪诇讻讛 讛讬讗], 讜讛住讬诪谉 讛讜讗 砖讛诪注讬专 注诇 讛诪砖谞讛 谞拽专讗 专讘 诪诇讻讬讗 (讻诪讜 诪诇讻讛). 讜砖讜讗诇讬诐: 诪讗讬 讘讬谞讬讬讛讜 [诪讛 讛讛讘讚诇 讘讬谞讬讛诐] 讘讬谉 讚讘专讬 专讘 讞讬谞谞讗 讜专讘 驻驻讗? 讜诪砖讬讘讬诐: 讗讬讻讗 讘讬谞讬讬讛讜 [讬砖 讘讬谞讬讛诐] 讛讘讚诇 诇注谞讬谉 讘注诇 讛诪讗诪专 讘注谞讬谉 砖驻讞讜转, 砖诇讚注转 专讘 讞讬谞谞讗, 专讘 诪诇讻讬讜 讗诪专 讛诇讻讛 讝讜, 讜诇讚注转 专讘 驻驻讗 专讘 诪诇讻讬讗 讗诪专 讛诇讻讛 讝讜, 砖讻谉 讛讬讗 拽砖讜专讛 诇诪讞诇讜拽转 砖讘诪砖谞讛.


讘 诪砖谞讛 诇讗 讬讗诪专 讗讚诐 诇讟讘讞 (砖讜讞讟) 讘讬讜诐 讟讜讘: 砖拽讜诇 诇讬 讘讚讬谞专 讘砖专. 砖讗诐 诪讝讻讬专 住讻讜诐 讻住祝, 谞专讗讛 讻诪拽讞 讜诪诪讻专. 讗讘诇 砖讜讞讟 讛讟讘讞 讘讛诪讛 讜诪讞诇拽 讘讬谞讬讛诐 讘讬谉 拽讜谞讬讜 诪讘诇讬 诇讛讝讻讬专 讗转 诪讞讬专讜.


讙 讙诪专讗 讜砖讜讗诇讬诐: 讛讬讻讬 注讘讬讚 [讻讬爪讚 注讜砖讛] 讗讚诐 砖专讜爪讛 诇拽讞转 讞诇拽 诪讘讛诪讛 讘讬讜诐 讟讜讘 讜讗讬谞讜 讬讻讜诇 诇讛讝讻讬专 砖诐 讚诪讬诐? 讜诪砖讬讘讬诐: 讻讬 讛讗 [讻诪讜 讝讛]

